በዓሉ የሕዝቦችን  ሰላምና አንድነት የሚያንጸባርቅ መሆኑን የጎረቤት አገሮች መሪዎች ገለጹ
ኢትዮጵያ የምታከብረው የብሔሮች፣ብሔረሰቦችና ሕዝቦች ቀን በዓል በአገሪቱ ሕዝቦች መካከል ያለውን ሰላም ፣ አንድነትና መቻቻል ባህል የሚያንጸባርቅ መሆኑን የሶማሊያ  ሪፐብሊክ  ምክትል ጠቅላይ ሚኒስትር መሃዲ መሐመድ ቡሌንና የጅቡቲው ፕሬዚዳንት እስማኤል ኡመር ጌሌ  አስታወቁ  ።የሶማሊያ ምክትል ጠቅለይ ሚኒስትር መሃዲ መሐመድ ቡሌን 12ኛውን የብሔሮች፣ ብሔረሰቦችና ሕዝቦች በዓልን አስመልክተው  ከፕሬዚደንት አብዱላሂ መሐመድ ፈርማጆ  የተላከውን መልዕክት ባስተላለፉበት ወቅት እንደገለጹት ፤ የአገሪቱን ብዝሃነት መሠረት ያደረገው ህገ መንግሥት ሕዝቦች ተባብረው የራሳቸውንም ሆነ ያገራቸውን ጥቅሞች እንዲያስከብሩ አስችሏቸዋል ።የአገሪቱ  ህገ መንግሥት ዜጎች  በእኩልነት ተጠቃሚ እንዲሆኑ ከማድረጉም በላይ የዜጎች የቡድንና በግል  መብቶች  እንዲከበሩ እድል ከፍቷል ።ኢትዮጵያ  እያስመዘገበች ያለው ፈጣን  የኢኮኖሚ ዕድገትና ትራንስፎርሜሽን የአገሪቱን  የውጭ ቀጥታ ኢንቨስትመንት በማሳደግ በኩል  ትልቅ ሚና እየተጫወተ ይገኛል ብለዋል ።በተጨማሪም  ኢትዮጵያ በአፍሪካ  ቀንድ ቀጣና  ሽብርተኝንትና  አክራሪነት በመከላከል   በሶማሊያ  ሰላምና  መረጋጋትን ለማምጣት  በአሚሶምና በኢጋድ  በኩል ለምታደርገው  ድጋፍ ምክትል  ጠቅላይ ሚኒስትሩ ምስጋና አቅርቧል ።የጅቡቲ ፕሬዚዳንት እስማኤል ኡመር ጌሌ በበኩላቸው የኢትዮጵያ ብሔሮች ፣ ብሔረሰቦችና ሕዝቦች በዓል  የአገሪቱን ህዝቦች አንድነት ፣ ብዝሃነትና  መቻቻልን የሚያመላክት ነው ብለዋል ።  